Chaos toe paaie in Zeerust deur taxi’s versper isDie taxi’s het omstreeks 07:00 by die verskillende in- en uitgange van die dorp met hul taxi’s byeengekom (Foto: Twitter) Taxibestuurders het Dinsdag alle paaie wat na en van Zeerust in Noordwes lei, met hul taxi’s versper. Dié bestuurders is glo keelvol vir diensleweringsbetogings wat die afgelope paar weke die dorp lamlê en het toe sommer self besluit om die strate in te vaar. Die N4-hoofweg is onder meer onbegaanbaar gemaak, plaaslike ondernemings se sake is ontwrig en matrikulante is verhinder om eksamen af te lê. Werknemers kon nie hul werkplekke bereik nie en die vervoer van handelsware na en van Botswana is afgesny. Volgens lt.kol. Amanda Funani, polisiewoordvoerder, wou die taxibestuurders ŉ memorandum aan die dorp se burgemeester oorhandig. In die memorandum gee hulle uiting aan hul misnoeë oor diensleweringsbetogings wat hul sake ontwrig. “Volgens die bestuurders verloor hulle geld wanneer gemeenskapslede betoog omdat daar dan nie van hul dienste gebruik gemaak word nie. Hulle wou die burgemeester toespreek en vra dat ’n permanente oplossing gevind word om enige verdere betogings te vermy,” sê Funani. Die taxi’s het omstreeks 07:00 by die verskillende in- en uitgange van die dorp met hul taxi’s byeengekom. “Die betogings was rustig en onder beheer. Geen inhegtenisnemings is gedoen nie.” Noordwes se LUR vir gemeenskapsveiligheid en vervoer, Sello Lehari, het die taxibestuurders omstreeks 11:00 toegespreek, waarna die bestuurders verkas is. “Die situasie is nou kalm en die paaie is weer vir motoriste oopgestel.” Die LUR sal Woensdag weer met die bestuurders ontmoet. Die VF Plus het hom ook Dinsdag teen onwettige en dikwels gewelddadige stakings uitgespreek, maar meen ook taxi-base se optrede is nie die antwoord nie. Die party het tydens ŉ sitting van die nasionale raad van provinsies (NRP) daarop aangedring dat polisiekantore landwyd behoorlik toegerus word om tydig en doeltreffend op te tree teen sulke diensleweringsproteste. Volgens Fanie du Toit, VF Plus-LP in Noordwes, ontaard hierdie optrede gereeld in geweld en die grootskaalse beskadiging van kritieke infrastruktuur. “Dit is belangrik om daarop te let dat hierdie soort onwettige optrede die afgelope jare die norm geword het, en dat geen ag meer geslaan word op die wetlike prosedures wat voorsiening maak vir ordelike protesoptredes waar gemeenskappe se regte en belange ook beskerm word nie,” sê Du Toit. “Daar word selde, indien ooit, teen die aanstigters van sulke misdadige optrede opgetree en dit blyk dat die belange van wetsoortreders bó die van wetsgehoorsame Suid-Afrikaners gestel word. Dit is totaal onaanvaarbaar.”